দ্য বব্স-এর ‘সামাজিক পরিবর্তন’ বিভাগে ব্লগার অভিজিৎ রায় ও তাঁর স্ত্রী এবং সহব্লগার রাফিদা বন্যা আহমেদের কাজের স্বীকৃতি হিসেবে মুক্তমনা ব্লগকে বিজয়ী ঘোষণা করেন বিচারকরা৷ গত ২৬ ফেব্রুয়ারি তাঁরই স্বামী, মুক্তমনা ব্লগের প্রতিষ্ঠাতা অভিজিৎ রায়কে ঢাকায় কুপিয়ে হত‍্যা করে দুর্বৃত্তরা৷ হামলায় গুরুতর আহত হলেও প্রাণে বেঁচে যান আহমেদ৷ বর্তমানে মার্কিন যুক্তরাষ্ট্রে চিকিৎসারত এই ব্লগার তাঁর স্বামীর সংগ্রাম চালিয়ে যাওয়ার ঘোষণা দিয়েছেন এবং অত্যন্ত স্পষ্টভাবেই জানিয়েছেন যে, ধর্মীয় মৌলবাদীরা তাঁর স্বামীকে হত‍্যা করেছে৷ মুক্তমনাকে সম্মান জানানোর মাধ‍্যমে কার্যত ব্লগটির সেই সকল ব্লগারকে সম্মানিত করা হয়েছে, যাঁরা বাকস্বাধীনতা এবং ধর্মীয় মৌলবাদের বিরুদ্ধে সংগ্রাম করছেন, এমনকি মৃত‍্যুর ঝুঁকি আছে জেনেও৷ তাই দ্য বব্স পুরস্কারের মাধ্যমে অভিজিৎ রায়ের কাজ, মুক্তমনার মূল চেতনা এবং বন্যার সংগ্রামকে স্বীকৃতি দিয়েছে ডয়চে ভেলে৷ আগামী মাসে ডয়চে ভেলের গ্লোবাল মিডিয়া ফোরামে পুরস্কারটি গ্রহণের জন্য আহমেদকে আমন্ত্রণ জানানো হয়েছে৷